CELEX: 62020TN0292
Language: lt
Date: 2020-05-14 00:00:00
Title: Byla T-292/20: 2020 m. gegužės 14 d. pareikštas ieškinys byloje Yanukovych / Taryba

6.7.2020   
            
            
               LT
            
            
               Europos Sąjungos oficialusis leidinys
            
            
               C 222/42
            
         
      2020 m. gegužės 14 d. pareikštas ieškinys byloje Yanukovych / Taryba
      
      (Byla T-292/20)
      (2020/C 222/46)
      Proceso kalba: anglų
      
         Šalys
      
      
         Ieškovas: Oleksandr Viktorovych Yanukovych (Sankt Peterburgas, Rusija), atstovaujamas solisitoriaus M. Anderson
      
         Atsakovė: Europos Sąjungos Taryba
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti Tarybos sprendimą (BUSP) 2020/373 (1), kiek jis susijęs su ieškovu;
               
            
                  —
               
               
                  panaikinti Tarybos reglamentą (ES) 2020/370 (2), kiek jis susijęs su ieškovu;
               
            
                  —
               
               
                  priteisti iš Tarybos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi septyniais pagrindais.
      
                  1.
               
               
                  Ieškinio pirmasis pagrindas grindžiamas tuo, kad ieškovas neatitinka nustatytų kriterijų tam, kad asmuo tuo metu būtų įtrauktas į sąrašą.
               
            
                  2.
               
               
                  Ieškinio antrasis pagrindas grindžiamas tuo, kad Taryba padarė akivaizdžių klaidų, kai įtraukė ieškovą į taikytinų ginčijamų priemonių sąrašą. Taryba neįrodė, kad buvo pakankamai pagrįstas pagrindas įtraukti ieškovą į sąrašą ir nepatikrino, ar Ukrainos valdžios institucijų sprendimai, kuriais ji rėmėsi, buvo priimti atsižvelgiant į teises į gynybą ir teisę į veiksmingą teisminę apsaugą.
               
            
                  3.
               
               
                  Ieškinio trečiasis pagrindas grindžiamas tuo, kad Taryba nenurodė faktinių ir konkrečių ieškovo įtraukimo į sąrašą priežasčių. Taryba taip pat nenurodė priežasčių, dėl kurių ji mano, kad Ukrainos valdžios institucijų sprendimai, kuriais ji rėmėsi, buvo priimti atsižvelgiant į ieškovo teises į gynybą ir į veiksmingą teisminę apsaugą.
               
            
                  4.
               
               
                  Ieškinio ketvirtasis pagrindas grindžiamas tuo, kad buvo pažeistos ieškovo teisės į gynybą ir (arba) kad jam nebuvo suteikta veiksminga teisminė apsauga. Taryba neišklausė ieškovo nuomonės prieš jį vėl įtraukdama į sąrašą, nepateikė ieškovui visos informacijos, kuria ji rėmėsi, ir nesuteikė ieškovui tinkamos ar sąžiningos galimybės ištaisyti klaidas ar pateikti informaciją. Jokiame etape ieškovui nebuvo pateikti rimti, patikimi ir konkretūs įrodymai bei argumentai, siekiant pateisinti ribojamųjų priemonių taikymą ir nėra jokių duomenų apie tai, kad Taryba tinkamai atsižvelgė į ieškovo pastabas prieš priimdama savo sprendimą.
               
            
                  5.
               
               
                  Ieškinio penktasis pagrindas grindžiamas tuo, kad Taryba neturėjo tinkamo teisinio pagrindo priimti aštuntąjį keičiantį teisės aktą.
               
            
                  6.
               
               
                  Ieškinio šeštasis pagrindas grindžiamas tuo, kad Taryba piktnaudžiavo įgaliojimais.
               
            
                  7.
               
               
                  Ieškinio septintasis pagrindas grindžiamas tuo, kad buvo pažeistos ieškovo teisės į nuosavybę pagal Europos Sąjungos pagrindinių teisių chartijos 17 straipsnio 1 dalį, nes ribojamosios priemonės yra nepateisinamas ir neproporcingas šių teisių apribojimas, nes, inter alia: i) nėra įrodymų, kad lėšos, kurias ieškovas tariamai pasisavino, laikytinos pervestomis už Ukrainos teritorijos ribų; ir ii) taip pat nėra būtina ir tinkama įšaldyti visą ieškovo turtą, nes Ukrainos valdžios institucijos jau kiekybiškai įvertino nuostolius, kuriuos padengti reikalaujama iš ieškovo baudžiamosiose bylose.
               
            
         (1)  2020 m. kovo 5 d. Tarybos sprendimas (BUSP) 2020/373, kuriuo iš dalies keičiamas Sprendimas 2014/119/BUSP dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Ukrainoje (OL L 71, 2020, p. 10).
      
         (2)  2020 m. kovo 5 d. Tarybos įgyvendinimo reglamentas (ES) 2020/370, kuriuo įgyvendinamas Reglamentas (ES) Nr. 208/2014 dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Ukrainoje (OL L 71, 2020, p. 1).